আজ শুরু ভারতের এশিয়া অভিযান, কখন কোথায় দেখবেন?

স্পোর্টস ডেস্ক: শুরু হয়ে গিয়েছে এশিয়া কাপ (Asia Cup 2025)। উদ্বোধনী ম্যাচে হং কংকে ৯৪ রানে হারিয়ে দিয়েছে আফগানিস্তান (Afghanistan)। আজ, বুধবার সংযুক্ত আরব আমিরশাহির বিরুদ্ধে অভিযান শুরু ভারতের। টুর্নামেন্টের ফেভারিট সূর্যকুমার যাদবদের (Surya Kumar Yadav) জন্য আজ ‘ওয়ার্ম আপ’ ম্যাচ বললে অত্যুক্তি হয় না। ‘আসল’ খেলা রবিবার। সেদিন ভারত-পাকিস্তান দ্বৈরথ।

এবারের এশিয়া কাপ আয়োজিত হচ্ছে সংযুক্ত আরব আমিরশাহিতে। ভারতের মানুষ টিভিতে সরাসরি সম্প্রচার দেখতে পারবেন। সোনি স্পোর্টস নেটওয়ার্কের টেন ১, টেন ১ (এইচডি), টেন ৫ এবং টেন ৫ (এইচডি) চ্যানেলে সরাসরি সম্প্রচার করা হবে। আপনার স্মার্টফোনেও দেখতে পারবেন সমস্ত ম্যাচ। ডাউনলোড করতে হবে সোনি লিভ অ্যাপ, সেই সঙ্গে থাকতে হবে সাবস্ক্রিপশন।

আরও পড়ুন: ৫ গোল দিল ইংল্যান্ড, জিতল পর্তুগাল, ফ্রান্সও

তবে এ ম্যাচে নজর থাকবে ভারতের প্রথম একাদশের উপর। শুভমন গিলকে (Shubman Gill) শুধু যে টি২০ স্কোয়াডে ফেরানো হয়েছে তাই নয়, তাঁকে সহ-অধিনায়ক করা হয়েছে। অর্থাৎ প্রথম একাদশে গিল থাকবেনই, এবং তাঁকে ওপেন করানো হবে। ফলে সঞ্জু স্যামসনের (Sanju Samson) জায়গা ঢিলে হয়ে পড়ছে। তাই উইকেটকিপার-ব্যাটার হিসেবে জিতেশ শর্মার খেলার সম্ভাবনা প্রবল।

পরের বছর ফেব্রুয়ারি-মার্চে রয়েছে টি২০ বিশ্বকাপ (T20 World Cup 2026)। তাই প্রথা অনুযায়ী এবারের এশিয়া কাপও কুড়ি-বিশের ফর্ম্যাটে হচ্ছে। গ্রুপ পর্যায়েই রয়েছে ভারত-পাকিস্তান (India vs Pakistan) মহা-দ্বৈরথ। তবে এবার সূচি এমনভাবে করা হয়েছে যে দুই চির-প্রতিদ্বন্দ্বী প্রতিবেশী দেশ মোট তিনবার মুখোমুখি হতে পারে। এশিয়া কাপের এই সংস্করণে পুরস্কার মূল্যও বাড়িয়ে দেওয়া হয়েছে। চ্যাম্পিয়ন দল পাবে ৩০০,০০০ আমেরিকান ডলার (প্রায় ২.৬ কোটি টাকা)।